依韻奉和千葉玫瑰之什
作者：李昉
朝代：宋

paragraphs: 滿檻妖饒甚，皆因暖律催。
好憑鶑說意，不假蝶爲媒。
带露羞容歛，隨風笑臉迴。
去年觀始種，今日見齊開。
熠熠燈千炷，熒熒火一堆。
濃香蓋天與，碎葉是誰裁。
旋爲除芳草，惟愁落綠苔。
最宜含細雨，肯使撲輕埃。
易賦詩盈軸，難辭酒滿盃。
汲泉頻灌溉，買土更封培。
銷得邀賓賞，堪教選地栽。
醉吟翻悵望，行遶重徘徊。
謾對鮮妍色，慚無綺麗才。
自憐垂白叟，扶病看花來。